沁園春 三
作者：呂巖
朝代：唐

paragraphs: 詩曲文章，任汝空留，數千萬篇。
奈日推一日，月推一月。
今年不了，又待來年。
有限光陰，無涯火院，只恐蹉跎老却賢。
貪癡漢，望成家學道，兩事雙全。
凡間，只戀塵緣，又誰信壺中別有天。
這道本無情，不親富貴。
不疎貧賤，只要心堅。
不在勞神，不須苦行，息慮忘機合自然。
長生事，待明公放下，方可相傳。